Steyn breek wéér harteMorné Steyn (argieffoto) (Foto: GB Jordaan) Die Bulls-bestuur gaan seker planne beraam om Morné Steyn se kontrak met nog ŉ paar jaar te verleng, want ŉ mens kry die gevoel dat die immergroen losskakel selfs in sy veertigs nog wedstryde vir sy span kan wen. Steyn se geleerde skopvoet kon vandag weer eens die verskil tussen wen en verloor wees toe hy in die 78ste minuut van die Verenigde Rugbykampioenskap-wedstryd tussen die Bulls en Edinburgh op Loftus Versfeld stelling agter die skopkelkie ingeneem het. In só ŉ geval is die somme eintlik eenvoudig: strafskop + Steyn = drie punte. Oudergewoonte het die voormalige Springbok nie teleurgestel nie en die tuisspan het ŉ aksiebelaaide kragmeting met 33 – 31 in Pretoria gewen. #BULvEDI 78" PEN: It's Morne Steyn, who has replaced Smith, who uses his experience and confidently gets a difficult penalty over to get the home side back in the lead. BUL 33-31 EDI #TrueToTheBlue #BullsHeard @Vodacom #URC — Official Blue Bulls (@BlueBullsRugby) September 24, 2022 ŉ Kort rukkie ná Steyn se heldedade het Henry Immelman hom probeer nadoen, maar die Upington-boorling se strafskoppoging was mis en Edinburgh moes noodgedwonge die aftog blaas. Diegene wat egter geglo het dat die Europese spanne op ŉ warm Septemberdag in Suid-Afrika sal sukkel, sal weer moet dink. Edinburgh het beslis die kwik op Loftus Versfeld laat styg en die Bulls moes sweet om die Skotse span in toom te hou. Darcy Graham is ŉ driedrukmasjien en hy het drie keer die tuisspan se verdediging aan die slaap gevang. Trouens het die ganse Edinburgh-span ŉ bedreiging ingehou en dit was so ŉ hittete of die doedelsakke het op Loftus geblêr. Maar dankie tog vir Steyn, Marcell Coetzee, Cornal Hendricks en Elrigh Louw. Die Bulls weet steeds nie van verloor nie; selfs al moes hulle dié keer diep delf om met die louere weg te stap. Bulls: Drieë: Johan Grobbelaar, Elrigh Louw, Cornal Hendricks en Stravino Jacobs. Doelskoppe: Chris Smith (2). Strafskoppe: Smith (2) en Morné Steyn. Edinburgh: Drieë: Charlie Savala, Darcy Graham (3) en Damian Hoyland. Doelskoppe: Mark Bennett (3). The Vodacom Bulls make it back-to-back wins in the Vodacom #URC with a narrow 33-31 win. pic.twitter.com/mbiBpJURie — SuperSport ???? (@SuperSportTV) September 24, 2022